Za malu tvrtku iz Koprivnice do prije koji mjesec rijetko je tko znao. Onda smo otkrili da je tvrtka Hangar 18 pod brendom H18 prije svih, i to još u veljači, izbacila vlastiti pametni mobitel, a u ponudi ima i H18 tablete. Umjesto uvriježenih kanala prodaje takvih uređaja, mobilnih operatera, Hangar 18 izgradio je prodajnu mrežu kroz Konzum, KTC i Pevec.

Zoran Bogdanović, voditelj prodaje Hangara 18, kaže da im je odgovaralo ostati ispod radara što je dulje zbog nerazumijevanja za razvoj domaćih brendova. Međutim, Bogdanović pojašnjava da su upravo zahvaljujući razvoju vlastitog brenda visoke tehnologije postigli uspjeh i na najboljem putu da udvostruče broj zaposlenih.

“Godinu smo počeli s 12 zaposlenih, sada kod nas radi njih 19, a do kraja godine bit će ih 22”, kaže Bogdanović i dodaje da se paralelno šire s vlastitim trgovinama u Zagreb, Split, Rijeku i Osijek. Osim toga već izvoze pametne mobitele pod svojim, hrvatskim brendom, u BiH, a u planu je izlazak na tržišta Slovenije i Srbije.

Mario Kralj, direktor i osnivač tvrtke, koji ima 33 godine, kaže da se od malena želio baviti informatikom i otkako je ušao u taj biznis s ušteđevinom i nešto posuđenog novca, shvatio je da bez vlastitog brenda nema napretka. Priča kako je prije osam godina u Koprivnici otvorio malu informatičku trgovinu. “Posao je rastao lagano dok 2008. godine nismo počeli proizvoditi vlastita računala”, kaže Kralj.

Ubrzo nakon toga stječe veće kupce i otvara dvije nove trgovine u Đurđevcu i Koprivnici. Potom širi ponudu na zamjenske tonere i tinte pod svojim brendom H18, a promet tvrtke u 2011. godini po prvi put premašuje milijun eura. Kralj navodi da u želji da ponude cjelokupno rješenje za male i srednje tvrtke postaju partneri niza svjetskih brendova poput HP-a, Epsona, Acera, Toshibe i Della, te se s vlastitim brendom i bogatijom ponudom šire u veleprodaju.

“U kratkom roku prihod od veleprodaje premašuje polovicu ukupnih prihoda tvrtke”, opisuje taj uspjeh Kralj.

Navodi kako počinju surađivati s Pevecom, KTC-om, Konzumom, ali i s nizom velikih korisnika. Zoran Bogdanović dodaje kako im je od tada tržište samo počelo govoriti kamo treba ići. “Lani smo prodavali tablete drugih brandova i pred Božić se našli u nesvakidašnjoj situaciji, jer deset dana prije blagdana više nitko nije imao niti jedan tablet na polici – svi su bili rasprodani”, prisjeća se Bogdanović.

Mario Kralj ističe kako im je najvažnije imati vlastiti identitet, odnosno svoj brend, dok im je u razvoju poslovanja pomogla opća situacija. “Tržišne prilike i kupovna moč su uvelike pomogli da naši povoljniji, a jednako kvalitetni proizvodi nađu put do kupaca”, ponosano ističe Kralj.

Domaća kvaliteta

Bolji od Applea

U Hangaru 18 ističu da u Hrvatskoj svi očekuju da se domaći smartphone mora cijeli napraviti ovdje. No, Bogdanović kaže da je to financijski i logistički neizvedivo. “Zato se u Kini proizvode praktički svi pametni mobiteli, a tamo ih rade čak i Apple i Samsung”, pojašnjava. Ističe da je ključna razlika u kvaliteti te zato H18 mobitele testiraju i hardverski i softverski te isporučuju s garancijom i servisom. “O tome kakvu kvalitetu pružamo dovoljno govori da Apple javno priznaje da ima povrat robe do 10 posto, a kod H18 je manji od tri posto”, zaključuje.